Document ID: 32011D0347

VYKONÁVACIE ROZHODNUTIE KOMISIE
zo 16. júna 2011,
ktorým sa stanovuje finančný príspevok Únie na vykonanie opatrení súvisiacich s epidemiologickým prieskumom katarálnej horúčky oviec (modrého jazyka) a dohľadom nad ňou v rámci núdzových opatrení prijatých na boj proti tejto nákaze v Holandsku v rokoch 2006 a 2007
[oznámené pod číslom K(2011) 4146]
(Iba holandské znenie je autentické)
(2011/347/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 3 ods. 4 a 6,
keďže:
(1)
V súlade s článkom 75 nariadenia o rozpočtových pravidlách a s článkom 90 ods. 1 vykonávacích predpisov sa predtým, ako dôjde k viazaniu výdavkov z rozpočtu Únie, prijme rozhodnutie o financovaní, v ktorom sa stanovia hlavné prvky akcie spojenej s výdavkami a ktoré prijme inštitúcia alebo orgány, na ktoré inštitúcia delegovala právomoci.
(2)
V rozhodnutí 2009/470/ES sa stanovujú postupy, ktorými sa riadi finančné prispievanie Únie na špecifické veterinárne opatrenia vrátane núdzových opatrení. Vzhľadom na pomoc zameranú na čo najrýchlejšiu eradikáciu katarálnej horúčky oviec (modrého jazyka) by Únia mala finančne prispieť na oprávnené výdavky vynaložené členskými štátmi. V článku 3 ods. 6 prvej zarážke uvedeného rozhodnutia sa stanovuje percento, ktoré je potrebné uplatniť vo vzťahu k nákladom vynaloženým členskými štátmi.
(3)
Nariadením Komisie (ES) č. 349/2005 (2) sa stanovujú pravidlá financovania núdzových opatrení Spoločenstva a kampane na boj proti určitým veterinárnym nákazám podľa rozhodnutia Rady 90/424/EHS. V článku 3 uvedeného nariadenia sa stanovujú pravidlá týkajúce sa výdavkov oprávnených na finančnú podporu Únie.
(4)
Rozhodnutím Komisie 2007/20/ES (3) o finančnom príspevku Spoločenstva na implementáciu opatrení zameraných na eradikáciu katarálnej horúčky oviec (modrého jazyka) v Holandsku v rokoch 2006 a 2007 sa udelil finančný príspevok Únie Holandsku na výdavky vzniknuté pri vykonávaní epidemiologického prieskumu a dohľadu nad katarálnou horúčkou oviec (modrým jazykom). V súlade s uvedeným rozhodnutím bola vyplatená prvá tranža vo výške 4 675 EUR.
(5)
Holandsko predložilo 29. apríla 2008 oficiálnu žiadosť o náhradu výdavkov, ako sa stanovuje v článku 7 ods. 1 a 2 nariadenia (ES) č. 349/2005. Zistenia Komisie, spôsob výpočtu oprávnených výdavkov a konečné závery boli Holandsku oznámené 19. októbra 2010 e-mailom.
(6)
Vyplatenie finančného príspevku Únie musí byť podmienené tým, že sa plánované činnosti skutočne zrealizovali a že príslušné orgány poskytli všetky potrebné informácie v stanovených termínoch.
(7)
Holandské orgány v plnej miere splnili svoje technické a administratívne povinnosti stanovené v článku 3 ods. 4 rozhodnutia 2009/470/ES a v článku 7 nariadenia (ES) č. 349/2005.
(8)
Vzhľadom na uvedené skutočnosti by sa mala teraz stanoviť celková výška finančného príspevku Únie na oprávnené výdavky, ktoré vznikli v súvislosti s eradikáciou katarálnej horúčky oviec (modrého jazyka) v Holandsku v rokoch 2006 a 2007.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Únie na výdavky spojené s eradikáciou katarálnej horúčky oviec (modrého jazyka) v Holandsku v rokoch 2006 a 2007 sa stanovuje na 207 931,25 EUR. Toto rozhodnutie predstavuje rozhodnutie o financovaní v zmysle článku 75 nariadenia o rozpočtových pravidlách.
Článok 2
Zostatok finančného príspevku je stanovený na 203 256,25 EUR.
Článok 3
Toto rozhodnutie je určené Holandskému kráľovstvu.
V Bruseli 16. júna 2011

Labels: 18
15
6